SKRIFTLIG FORESPØRGSEL P-0639/00

af Joaquim Miranda (GUE/NGL) til Kommissionen

(28. februar 2000)

Om: Katastrofesituationen i Mozambique

Mozambique er blevet hærget af voldsomt uvejr, som har medført, at mange mennesker er blevet hjemløse, og at en betydelig del af deres kvæg er omkommet eller forsvundet indtil videre omkring 40.000 kreaturer. 70.000 ha dyrket jord, navnlig majs- og risafgrøder er lagt øde, og det er meget vanskeligt at sikre drikkevandsforsyningen i landsbyerne.

Vil Kommissionen på baggrund af de voldsomme økonomiske, sociale og sundhedsmæssige problemer, som uvejret har skabt, og som yderligere forstærkes af den forventede nye cyklon og den svage mozambiquiske økonomi, der ikke giver mulighed for hensigtsmæssige forebyggende foranstaltninger oplyse, hvilke katastrofeforanstaltninger den agter at iværksætte med henblik på at bistå landets myndigheder med at afhjælpe denne katastrofe.

Svar afgivet på Kommissionens vegne af Poul Nielson

(24. marts 2000)

Kommissionen er meget foruroliget over katastrofesituationen i Mozambique. Den vedvarende voldsomme regn i det sydlige Afrika er yderligere blevet forværret af cyklonen Eline, og det har medført, at mange mennesker er blevet hjemløse, og at huse og infrastruktur er blevet voldsomt ødelagt. Mange mennesker er enten døde, forsvundet eller kommet til skade.

Regeringen i Mozambique har bedt andre lande om humanitær bistand. Det internationale samfund har ydet stor hjælp til eftersøgnings- og redningsaktioner (som nu er afsluttet) og til de igangværende nødhjælpsaktioner. De officielle bidrag og tilsagn anslås at være nået op på 100 mio. EUR, hvoraf mere end 60 % kommer fra Fællesskabet (Kommissionen og medlemsstaterne).

Kommissæren med ansvar for udvikling og humanitær bistand besøgte sammen med den portugisiske statssekretær Mozambique den 2. og 3. marts 2000 for at få et overblik over situationen.

For at afhjælpe oversvømmelserne som følge af den voldsomme regn i begyndelsen af februar havde Kommissionen afsat 1 mio. EUR til nødhjælp, som skulle kanaliseres via ECHO (Det Europæiske Fællesskabs Kontor for Humanitær Bistand), Røde Kors og partnere blandt ikke-statslige organisationer (ngo'er). Heraf skulle 750 000 EUR gå til Mozambique og 250 000 EUR til Botswana. Disse organer løste de mest akutte behov med hensyn til at flytte nødstedte folk til mere sikre områder, de uddelte de mest nødvendige nødhjælpsforsyninger, ydede førstehjælp og bragte vand og sanitært udstyr til befolkningen. Desuden blev der stillet 1,4 mio. EUR til rådighed fra budgetposten til fødevaresikkerhed for Kommissionens udsending og regeringen i Mozambique for at forbedre fødevaresikkerheden for ofrene for katastrofen.

Som følge af de nye ødelæggelser i kølvandet på cyklonen Eline har Kommissionen besluttet at yde yderligere 2 mio. EUR primært som nødhjælp til befolkningen i områderne omkring floderne Limpopo og Save (provinserne Gaza, Inhambane og Sofala), som er hårdest ramt af ødelæggelser, og hvor mange er blevet hjemløse. En tredje vigtig afgørelse om finansiel bistand fra ECHO blev vedtaget den 14. marts 2000. Den var udarbejdet i nært samarbejde mellem partnere i Maputo og en task force bestående af tjenestegrenene ECHO, GD Dev og SCR, som var blevet oprettet for at sikre en sammenhæng i Kommissionens intervention på kort, mellemlang og lang sigt. Strategien i den tredje afgørelse er at fremme genhusningen ved hjælp af nødhjælpsforsyninger i form af fødevarer (plantesæsonen begynder om få uger), vand og sanitet, sundhed (herunder foreløbig genoprettelse af sundhedscentre) samt koleraberedskab.

En højtstående regional ECHO-ekspert var for nylig på en tidages rundrejse i Mozambique for at vurdere situationen. Der er ansat en teknisk assistent i ECHO, som tager til området om en uge for at overvåge implementeringen af foranstaltninger, der finansieres af ECHO, og som skal fungere som kontaktled til det centrale koordineringsorgan, der er oprettet af regeringen i Mozambique med støtte fra FN.

Kommissionen er også i færd med at forberede en plan på mellemlang sigt, som skal kombinere ngo-foranstaltninger, der samfinansieres af Den Europæiske Udviklingsfond (EUF), for at hjælpe Mozambique med at afhjælpe krisen og genetablere den begyndende vækst, som landet har arbejdet så hårdt på at få i gang. Kommissæren gav under sit besøg i Mozambique lovning på yderligere 21 mio. EUR. Det antages, at der herved sammen med den nuværende katastrofehjælp vil kunne nås en genopbygning inden for en horisont på tre til fire år.